Sýningar á Grease standa yfir í Bíóhöllinni Söngleikurinn Grease var frumsýndur í Bíóhöllinni á Akranesi síðastliðinn föstudag . Nemendafélag Fjölbrautaskóla Vesturlands stendur fyrir uppsetningunni og er þetta í fyrsta sinn sem þessi heimsþekkti söngleikur er settur upp á Skaganum . Sagan gerist í bandarískum menntaskóla á sjötta áratug síðustu aldar þar sem rokkið var komið fram á sjónarsviðið með öllu sínu lífi og fjöri , tónlist og dansi . Fjöldi nemenda Fjölbrautaskóla Vesturlands koma að sýningunni sem leikarar , söngvarar , dansarar og tónlistarfólk . Hallgrímur Ólafsson ( Halli Melló ) er leikstjóri . Birgir Þórisson sér um tónlistarstjórnun , Emilía Ottesen er danshöfundur og Ingþór Bergmann tæknistjóri . Sýnt verður í Bíóhöllinni nú í apríl . Nánari upplýsingar má nálgast á Facebook-síðu uppsetningarinnar ; Leiksýning NFFA Grease . Kaupa má miða á sýninguna á midi.is . Þar eru þeir nú rifnir út og er sýningin sú vinsælasta í sölu þar þegar þetta er skrifað .